Fryganizmas
Fryganizmas (angl. freeganism) – gyvenimo būdas, paremtas ribotu dalyvavimu kapitalistinėje sistemoje ir vartotojiškos kultūros nepaisymu. Labiausiai pagarsėjusi fryganų strategija yra maisto ir buities daiktų paieška šiukšlių konteineriuose (angl. dumpster diving). Fryganai anksčiau bandė boikotuoti didžiąsias korporacijas, kurias kaltino žmogaus teisių pažeidinėjimais, aplinkos teršimu ir gyvūnų išnaudojimu. Vėliau ėmė laikytis pažiūros, kad problema yra ne keliose „blogose“ kompanijose, bet pačioje sistemoje. Jiems nepriimtina visuomenė, kurioje jų nuomone viešpatauja materializmas, moralinė apatija, konkurencija ir godumas. Vieni žmonės fryganais tampa dėl ekologinių, kiti – dėl religinių įsitikinimų ar politinių pažiūrų.